3 หุ้น “ตระกูล ป.” ทรุด! เซ่นราคาน้ำมันดิบร่วงหนัก 6% “นิวโลว์” ในรอบ 18 เดือน
3 หุ้น "ตระกูล ป." ทรุด! เซ่นราคาน้ำมันดิบร่วงหนัก 6% "นิวโลว์" ในรอบ 18 เดือน
25 ธ.ค. 2561

ผู้สื่อข่าวรายงานว่า ณ เวลา 10.11 น. ราคาหุ้น บริษัท ปตท. จำกัด (มหาชน) หรือ PTT อยู่ที่ระดับ 45.50 บาท ลบ 2 บาท หรือ 4.21% สูงสุดที่ระดับ 46.75 บาท ต่ำสุดที่ระดับ 45.25 บาท มูลค่าการซื้อขาย 1.13 พันล้านบาท
ด้านราคาหุ้น บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP อยู่ที่ระดับ 111.50 บาท ลบ 5 บาท หรือ 4.29% สูงสุดที่ระดับ 113.50 บาท ต่ำสุดที่ระดับ 110.50 บาท มูลค่าการซื้อขาย 493.05 ล้านบาท
ขณะเดียวกัน ราคาหุ้น บริษัท พีทีที โกลบอล เคมิคอล จำกัด (มหาชน) หรือ PTTGC อยู่ที่ระดับ 71.50 บาท ลบ 1.50 บาท หรือ 2.05% lงสุดที่ระดับ 72 บาท ต่ำสุดที่ระดับ 71 บาท มูลค่าการซื้อขาย 85.58 ล้านบาท
ทั้งนี้ ปัจจัยที่ส่งผลให้ราคาหุ้นลดลงดังกล่าว มาจากปัจจัยราคาน้ำมันดิบที่ปรับตัวลดลงอย่างต่อเนื่อง โดยสัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงกว่า 6% เมื่อคืนนี้ (24 ธ.ค.) โดยได้รับแรงกดดันจากการร่วงลงอย่างหนักของตลาดหุ้นสหรัฐฯ รวมทั้งความวิตกกังวลที่ว่า การชะลอตัวของเศรษฐกิจสหรัฐอาจส่งผลให้ความต้องการพลังงานถดถอยลงด้วย
โดยสัญญาน้ำมันดิบ WTI ส่งมอบเดือนก.พ. ร่วงลง 3.06 ดอลลาร์ หรือ 6.7% ปิดที่ 42.53 ดอลลาร์/บาร์เรล ส่วนสัญญาน้ำมันดิบเบรนท์ส่งมอบเดือนก.พ. ดิ่งลง 3.35 ดอลลาร์ หรือ 6.2% ปิดที่ 50.47 ดอลลาร์/บาร์เรล
 
ด้านนักวิเคราะห์ บล.เคจีไอ (ประเทศไทย) ประเมินแนวโน้มดัชนีวันนี้แกว่งลงแต่ไม่รุนแรง โดยจิตวิทยาการลงทุนในต่างประเทศเป็นลบค่อนข้างมาก หลังจากตลาดหุ้นสหรัฐฯ ร่วงแรง ผสานกับราคาน้ำมันดิบที่ลงหนักต่อเนื่อง 6.5% สู่ระดับต่ำสุดในรอบ 18 เดือน หลังจากนักลงทุนยังคงกังวลต่อ 1) การชะลอตัวของเศรษฐกิจสหรัฐฯ และเศรษฐกิจโลก 2) การปิดหน่วยงานรัฐบาลสหรัฐฯ อย่างน้อยถึงวันที่ 27 ธ.ค. และ 3) ความขัดแข้งระหว่างโดนัลด์ ทรัมป์ และ ธ.กลางสหรัฐฯ ที่มีเป็นระยะๆ
อย่างไรก็ดี ค่าเงินบาทพลิกมาแข็งค่าชัดเจน และน่าจะจำกัดความเสี่ยงทางลงของ SET Index ผนวกกับในช่วงโค้งสุดท้ายของปีนั้น นักลงทุนต่างชาติน่าจะทยอยปิดสถานะแล้ว ด้านปัจจัยภายในประเทศ นักลงทุนควรติดตามตัวเลขเศรษฐกิจเดือน พ.ย. ที่สำคัญเช่นผลผลิตภาคอุตสาหกรรม (รายงานวันที่ 26-27 ธ.ค.) และดัชนีการบริโภคเอกชน/ลงทุนเอกชน ที่จะรายงานในวันที่ 28 ธ.ค.